# Tòfol Mus Reynés

Tòfol Mus Reynés (Maó, 30 d'agost de 1943) és un poeta menorquí.
Tòfol Mus Reynés és autor, entre d'altres, de la lletra de la cançó Escolta es vent, amb música de Josep Lluís Ortega Monasterio. La lletra és un poema que va escriure el jove Tòfol des de Menorca per a la seva enamorada Xisca que residia a Barcelona. La cançó es va presentar al III Festival de la Canción Menorquina de Alayor celebrat a Alaior l'any 1966 interpretada per Manuel i Jacinta, obtenint l'Ala de Plata i el Premio de la Crítica. Es va enregistrar el mateix any en vinil amb acompanyament d'orquestra amb la direcció de Josep Sola, arranjaments de Jorge Domingo i veu de Manuel.
Altres cançons seves són Així no!, Cap a romandre, Ets com una altra Menorca, Gelosia, Poble, Pregària Marinera i Lluna Plena. Han sigut enregistrades per, entre d'altres, Los Parranderos, Lluís Sintes, Joan Pons, Simon Orfila, Joana Pons i ses guitarres, Trio Arrels de Menorca, Cris Juanico, Traginada, Port-Bo, Grup Peix Fregit, Els Pescadors de l'Escala i Sis de Ponent. Les músiques de les seves cançons han sigut creades per compositors com són Josep Lluís Ortega Monasterio i Josep Bastons.
A més de poeta, és autor d'obres teatrals musicals, destacant Odysseus (música de Lluís Mangado Briones) estrenada al Teatre Principal de Maó el 17 de gener de 2008 i Patent de cors (textos de Tòfol Mus Reynés i Lluís Mangado Briones i música de Didac Monjo Poveda) estrenada al Teatre Principal de Maó el 5 de març de 2016.
En el camp de la política, és membre del Partit Socialista de Menorca des de la seva fundació l'any 1977. Va ser batle pedani de Sant Climent del 1983 al 1987 i regidor a l'Ajuntament de Maó del 1987 al 1989.
Va passar tota la infantesa i la joventut a primera línia de mar al Port de Maó i coneix bé les tècniques de pesca i marisqueig, els tipus d'embarcacions i els topònims costaners. És president des de 2018 d'Amics de la mar Port-Maó, associació que, entre altres activitats, ha promogut la creació de Thalassa, Centre del Patrimoni Marítim de Menorca, inaugurat el 2023 a Es Castell.

## Reconeixements

* Convidat per l'Ajuntament de Maó a ser el pregoner de les festes de Gràcia de l'any 2005.
* Homenatjat per l'Orfeó maonès i l'Ajuntament de Maó l'any 2016 amb motiu del 50è aniversari de la cançó Escolta es vent.

## Referències

* ↑ López Casanovas, Joan F. «Mira al cel i escolta el vent». dBalears.cat, 30-11-2007. [Consulta: 26 agost 2023]. «"en Tòfol, el poeta del Port de Maó per antonomàsia"»
* ↑ Portella Coll, Josep. Els Festivals d'Alaior. Una aventura dels seixanta. Menorca: Menorca segle xx; 7. Contemporànies; 6, 2008, p. 72. ISBN 978-84-611-0143-6.
* 1 2 Moragues, Mateo «El III Festival de la Canción Menorquina». Baleares. Año XXVIII. Número 8165 [Palma de Mallorca], 17-08-1966, pàg. 9. Arxivat de l'original el 2023-08-24 [Consulta: 25 agost 2023].
* ↑ «Manuel (59) – Escolta El Vent / L'encís De Menorca». Discogs.com. [Consulta: 26 agost 2023].
* ↑ «El Principal se traslada por unos días a la Menorca británica del siglo XVIII». Menorca al día, 02-03-2016.
* ↑ Cabot, Joan. «Aire 0016 - Gent de la mar». IB3, Ens Públic de Radiotelevisió de les Illes Balears, 01-01-2018. [Consulta: 23 agost 2023]. «Avui gent de la mar. Vàrem ser per Menorca, coneixent el port de Ciutadella i el de Maó de la mà de Jaume "Nius" i Tòfol Mus.»
* ↑ Pons de Rosa, Isaac «Thalassa, bressol del patrimoni marítim». Menorca · Es Diari, 25-03-2023.
* ↑ Cendán, Edu «Maó rinde un sentido homenaje a Tòfol Mus y a los 50 años de "Escolta es Vent"». mallorcadiario.com, 2016.

## Enllaços externs

* Pàgina web amb cançons de Tòfol Mus Reynés
* Cançons de Tòfol Mus Reynés a Spotify
* Versions d'Escolta es vent a Spotify
* Presentació al Teatre Principal de Maó del cançoner Escolta es vent. Cançons escrites per en Tòfol Mus Reynés amb els intèrprets Lluís Sintes, Traginada, Trio Arrels de Menorca, Pau Serra, Maregassa, S'Ensamble, Maria Camps, Joana Pons amb ses guitarres, Benito Cacho, Miquel Mariano i Ricard Ramisa.